ไฟแนนเชียลไดเจสต์
NIPPON กำไรพอร์ตธุรกิจขาดทุน
29 ต.ค. 2565

NIPPON กำไรพอร์ตธุรกิจขาดทุน
ตลาดหลักทรัพย์แห่งประเทศไทย เปิดเผยว่า บริษัท นิปปอนแพ็ค (ประเทศไทย) หรือ NIPPON มีการซื้อขายเงินลงทุนอย่างมีนัยสำคัญ และมีผลการดำเนินงานขาดทุนหากไม่รวมกำไร (ขาดทุน) จากเงินลงทุน เมื่อพิจารณาจากงบการเงินไตรมาสแรก สิ้นสุดวันที่ 31 มี.ค. 2556 ซึ่งเข้าข่ายต้องเปิดเผยข้อมูลตามเกณฑ์ของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)
ทั้งนี้ บริษัท นิปปอนฯ มีกำไรสุทธิ 5 ล้านบาท ซึ่งกำไรมาจากเงินลงทุนจำนวน 12 ล้านบาท ขาดทุนจากการดำเนินงาน 7 ล้านบาท โดยในงบการเงินงวดนี้มีมูลค่าซื้อขายเงินลงทุน 865 ล้านบาท และส่วนของผู้ถือหุ้น 421 ล้านบาท 
D-MARK เพิ่มทุนแลกหุ้นมหาวิทยาลัย
บริษัท พันธุ์สุกรไทยเดนมาร์ค (DMARK) ซึ่งอยู่ระหว่างการฟื้นฟูกิจการ ได้จดทะเบียนเปลี่ยนแปลงทุนชำระแล้ว โดยการขายหุ้นเพิ่มทุนจำนวน 330 ล้านหุ้น มูลค่าหุ้นที่ตราไว้ (พาร์) หุ้นละ 100 บาท แลกหุ้นกับผู้ถือหุ้นของบริษัท กาญจนบุรีการศึกษา ในราคาหุ้นละ 1,000 บาท จากราคาพาร์หุ้นละ 100 บาท ทำให้บริษัทได้รับหุ้นบริษัทดังกล่าวจำนวน 3,300 ล้านบาท
บริษัท กาญจนบุรีการศึกษา ประกอบธุรกิจสถาบันการศึกษาในระดับอุดมศึกษา โดยเป็นผู้ได้รับใบอนุญาตในการจัดตั้งมหาวิทยาลัยเวสเทิร์น (เดิมชื่อ มหาวิทยาลัยณิวัฒนา)
STAR-W2 เข้าเทรด 19 มิ.ย.นี้
ใบสำคัญแสดงสิทธิที่จะซื้อหุ้นของบริษัท สตาร์ ซานิทารีแวร์ (STARW2) จำนวน 33,999,992 หน่วย จะเข้าซื้อขายในตลาดหลักทรัพย์เอ็ม เอ ไอ (mai) วันที่ 19 มิ.ย.นี้ ทั้งนี้ STARW2 อายุ 3 ปี กำหนดแปลงสภาพเป็นหุ้นสัดส่วน 1 ต่อ 1 ราคา 2.90 บาท 
TWFP แตกพาร์หุ้นเหลือ 1 บาท
คณะกรรมการบริษัท ไทยวาฟูดโปรดักส์ (TWFP) มีมติอนุมัติให้เปลี่ยนแปลงมูลค่าหุ้นที่ตราไว้ (พาร์) หุ้นละ 10 บาท เป็น 1 บาท ทำให้มีหุ้นเรียกชำระแล้ว 95,060,550 หุ้น โดยจะเสนอให้ที่ประชุมผู้ถือหุ้นลงมติอนุมัติในวันที่ 27 ส.ค. 2556 และจะต้องได้คะแนนเสียงไม่น้อยกว่า 3 ใน 4 ของผู้ถือหุ้นที่เข้าร่วมประชุม